**บทที่ 1**

**บทนำ**

**1.1** **ที่มาและความสำคัญของปัญหา**

 นวนิยายเป็นงานเขียนประเภทบันเทิงคดีรูปแบบหนึ่ง ที่มุ่งให้ความเพลิดเพลินเพราะนวนิยายเป็นวรรณกรรมที่เข้าถึงผู้อ่านได้ทุกเพศทุกวัย ด้วยเหตุนี้นวนิยายจึงเป็นเรื่องราวของชีวิตที่มีตัวละครในเรื่องเป็นสื่อถ่ายทอดเรื่องราวชีวิตคนในสังคมอันประกอบไปด้วยความหลากหลายทางอารมณ์ ได้แก่ รัก โลภ โกรธ หลง ทุกข์ สุข ที่เป็นบทเรียนแก่ชีวิตผู้อ่านนอกจากถ่ายทอดความบันเทิงแล้วนวนิยายยังเป็นวรรณกรรมที่ผู้อ่านนิยมมากและเป็นส่วนสำคัญในการสร้างความสนใจ รื่นฤทัย สัจจพันธ์ (2558, น. 50) ได้แสดงทัศนะไว้ว่า“นวนิยายเป็นกระจกบานใหญ่ที่สะท้อนให้เห็นให้รู้จักสังคมมนุษย์ให้แง่คิดคลี่คลายปัญหา ที่ผู้ประพันธ์ได้สรรค์สร้างงานวรรณกรรมขึ้น” วนิดา มูสิโก (2545, น. 3) กล่าวว่าองค์ประกอบที่สำคัญซึ่งเชื่อมโยงกับองค์ประกอบอื่นของผู้ประพันธ์ทั้งการสร้างตัวละครตลอดจนทัศนะของผู้แต่งมีความสัมพันธ์กับคุณค่าทางวรรณศิลป์ บทบาท ลักษณะนิสัยที่สอดคล้องกับแก่นเรื่อง ทัศนคติของผู้แต่ง ส่วนเนื้อหาแสดงให้เห็นปัญหาความขัดแย้งของมนุษย์ในสังคมที่ผู้ประพันธ์ต้องการนำเสนอ

 นวนิยายจึงเป็นเครื่องมือในการนำเสนอสารของผู้ประพันธ์เพื่อสื่ออารมณ์ แนวคิด เช่น สื่อรัก เรียกร้องความเป็นธรรม อุดมการณ์ ฯลฯ ดังที่ ม.ล.บุญเหลือ เทพยสุวรรณ (2529, น. 144-145) กล่าวว่า “นวนิยายอาศัยลักษณะนิสัยของตัวละครเป็นเนื้อหาอันสำคัญของหนังสือ รวมทั้งความสนใจของผู้อ่านส่วนใหญ่มีความรู้สึกนึกคิด การดำเนินเรื่องก็มักจะเป็นไปตามอุปนิสัยของตัวละคร ถ้าอุปนิสัยไม่เหมาะสมกับความเป็นจริง หนังสือเรื่องนั้นก็ไม่ดึงดูดความสนใจของผู้อ่าน” และฐะปะนีย์ นาครทรรพ (2523, น. 182) กล่าวว่า “นักประพันธ์ไทยที่สามารถสร้างวรรณกรรมสะท้อนความคิดของผู้ประพันธ์โดยผ่านพฤติกรรมตัวละคร” นอกนั้น ดวงมน จิตร์จำนงค์ (2556, น. 158) มองว่า “ตัวละครที่ผู้อ่านพึงพอใจเป็นพิเศษนั้นต้องซับซ้อนของบุคลิกภาพ ความคิด อารมณ์ จึงส่งให้ตัวละครมีพฤติกรรมความโดดเด่น สมเหตุสมผลเท่าที่มนุษย์จะพึงเป็นไปได้”

 พฤติกรรมตัวละครที่ผู้ประพันธ์ได้ประกอบสร้างขึ้นในนวนิยาย เป็นสื่อแทนสารัตถะด้านต่าง ๆที่ต้องการนำเสนอ ดังพบว่าผู้ประพันธ์นวนิยายแต่ละคนสร้างพฤติกรรมตัวละครในนวนิยายที่หลากหลาย เช่น กฤษณา อโศกสิน, สุวรรณี สุคนธา, โสภาค สุวรรณ, ว.วินิจฉัยกุล, ชไมพร แสงกระจ่าง, โบตั๋น เป็นต้น โดยเฉพาะโบตั๋น ซึ่งเป็นนักประพันธ์นวนิยายที่ได้รับการยอมรับในแวดวงวรรณกรรมอีกท่านหนึ่งและผู้วิจัยได้ติดตามผลงานอย่างต่อเนื่องพบว่าตัวละครในนวนิยายของโบตั๋น มีความซับซ้อนของบุคลิกภาพตัวละคร

 โบตั๋น [ศิลปินแห่งชาติ](https://th.wikipedia.org/wiki/%E0%B8%A8%E0%B8%B4%E0%B8%A5%E0%B8%9B%E0%B8%B4%E0%B8%99%E0%B9%81%E0%B8%AB%E0%B9%88%E0%B8%87%E0%B8%8A%E0%B8%B2%E0%B8%95%E0%B8%B4) สาขาวรรณศิลป์ ประจำปี พ.ศ. 2542 ผู้เริ่มสร้างสรรค์งานเขียนตั้งแต่ พ.ศ. 2507 เขียนงานเขียนประเภทเรื่องสั้น ในขณะที่ศึกษาระดับปริญญาตรี ณ จุฬาลงกรณ์มหาวิทยาลัย ส่วนงานเขียนประเภทนวนิยายนั้นใช้นามปากกาว่า "โบตั๋น" ผลงานได้รับการตีพิมพ์ลงในนิตยสาร "สตรีสาร" ตั้งแต่ พ.ศ. 2509 จึงทำให้มีชื่อเสียงจากงานเขียนนวนิยาย เรื่อง "จดหมายจากเมืองไทย" ซึ่งได้รับรางวัลวรรณกรรมดีเด่น ประจำปี พ.ศ. 2512 จาก[องค์การสนธิสัญญาป้องกันภูมิภาคเอเชียตะวันออกเฉียงใต้](https://th.wikipedia.org/wiki/%E0%B8%AD%E0%B8%87%E0%B8%84%E0%B9%8C%E0%B8%81%E0%B8%B2%E0%B8%A3%E0%B8%AA%E0%B8%99%E0%B8%98%E0%B8%B4%E0%B8%AA%E0%B8%B1%E0%B8%8D%E0%B8%8D%E0%B8%B2%E0%B8%9B%E0%B9%89%E0%B8%AD%E0%B8%87%E0%B8%81%E0%B8%B1%E0%B8%99%E0%B8%A0%E0%B8%B9%E0%B8%A1%E0%B8%B4%E0%B8%A0%E0%B8%B2%E0%B8%84%E0%B9%80%E0%B8%AD%E0%B9%80%E0%B8%8A%E0%B8%B5%E0%B8%A2%E0%B8%95%E0%B8%B0%E0%B8%A7%E0%B8%B1%E0%B8%99%E0%B8%AD%E0%B8%AD%E0%B8%81%E0%B9%80%E0%B8%89%E0%B8%B5%E0%B8%A2%E0%B8%87%E0%B9%83%E0%B8%95%E0%B9%89) (ส.ป.อ.) นวนิยายเรื่องจดหมายจากเมืองไทยได้รับการแปลเป็นภาษาต่างประเทศมาแล้ว 10 ภาษา นอกนั้นยังได้รับรางวัลจากคณะกรรมการพัฒนาหนังสือแห่งชาติ อย่างต่อเนื่องเป็นจำนวนหลายเรื่อง เช่น เรื่องไผ่ต้องลม ได้รับรางวัลชมเชยประจำปี 2523, เรื่องผู้หญิงคนนั้นชื่อบุญรอด ได้รับรางวัลชมเชยประจำปี 2524, เรื่องทองเนื้อเก้า ได้รับรางวัลชมเชยประจำปี 2529, และเรื่องก่อนสายหมอกเลือน รางวัลชมเชยประจำปี 2530 ด้วยคุณภาพและ การยอมรับผู้จัดละครโทรทัศน์จึงนำนวนิยายของโบตั๋น ไปสร้างและเผยแพร่ผ่านบทละครโทรทัศน์ บทภาพยนตร์ เช่น เรื่อง[ตะวันชิงพลบ](https://th.wikipedia.org/wiki/%E0%B8%95%E0%B8%B0%E0%B8%A7%E0%B8%B1%E0%B8%99%E0%B8%8A%E0%B8%B4%E0%B8%87%E0%B8%9E%E0%B8%A5%E0%B8%9A), [เกิดแต่ตม](https://th.wikipedia.org/wiki/%E0%B9%80%E0%B8%81%E0%B8%B4%E0%B8%94%E0%B9%81%E0%B8%95%E0%B9%88%E0%B8%95%E0%B8%A1), [ตราไว้ในดวงจิต](https://th.wikipedia.org/w/index.php?title=%E0%B8%95%E0%B8%A3%E0%B8%B2%E0%B9%84%E0%B8%A7%E0%B9%89%E0%B9%83%E0%B8%99%E0%B8%94%E0%B8%A7%E0%B8%87%E0%B8%88%E0%B8%B4%E0%B8%95&action=edit&redlink=1), [นวลนางข้างเขียง](https://th.wikipedia.org/w/index.php?title=%E0%B8%99%E0%B8%A7%E0%B8%A5%E0%B8%99%E0%B8%B2%E0%B8%87%E0%B8%82%E0%B9%89%E0%B8%B2%E0%B8%87%E0%B9%80%E0%B8%82%E0%B8%B5%E0%B8%A2%E0%B8%87&action=edit&redlink=1), [ด้วยสองมือแม่นี้ที่สร้างโลก](https://th.wikipedia.org/w/index.php?title=%E0%B8%94%E0%B9%89%E0%B8%A7%E0%B8%A2%E0%B8%AA%E0%B8%AD%E0%B8%87%E0%B8%A1%E0%B8%B7%E0%B8%AD%E0%B9%81%E0%B8%A1%E0%B9%88%E0%B8%99%E0%B8%B5%E0%B9%89%E0%B8%97%E0%B8%B5%E0%B9%88%E0%B8%AA%E0%B8%A3%E0%B9%89%E0%B8%B2%E0%B8%87%E0%B9%82%E0%B8%A5%E0%B8%81&action=edit&redlink=1), [สุดแต่ใจจะไขว่คว้า](https://th.wikipedia.org/wiki/%E0%B8%AA%E0%B8%B8%E0%B8%94%E0%B9%81%E0%B8%95%E0%B9%88%E0%B9%83%E0%B8%88%E0%B8%88%E0%B8%B0%E0%B9%84%E0%B8%82%E0%B8%A7%E0%B9%88%E0%B8%84%E0%B8%A7%E0%B9%89%E0%B8%B2), ผู้หญิงคนนั้นชื่อบุญรอด, [บ้านสอยดาว](https://th.wikipedia.org/wiki/%E0%B8%9A%E0%B9%89%E0%B8%B2%E0%B8%99%E0%B8%AA%E0%B8%AD%E0%B8%A2%E0%B8%94%E0%B8%B2%E0%B8%A7) ฯลฯ ผลงานการสร้างสรรค์นวนิยายของโบตั๋นนั้น มีสืบเนื่องมาจนถึงปัจจุบัน ขณะเดียวกันนักวิชาการได้ทำการศึกษาวิจัย ไว้หลายเรื่อง เช่น นงลักษณ์ ปิ่นสุวรรณ์ (2531) วิจัยเรื่อง ตัวละครในนวนิยายของโบตั๋น, กิติยาวดี เกษมสันต์ (2535) เรื่อง สัจจนิยมในนวนิยายของโบตั๋น, อรุณธบดี อินทรลาวัลย์ (2539) เรื่อง วิเคราะห์แนวคิดเรื่องบทบาทสตรีในนวนิยายของโบตั๋น, วีรวัฒน์ อินทรพร (2541) เรื่อง แนวคิดสตรีในนวนิยายของโบตั๋น, อุษณีย์ แช่เตีย (2541) เรื่อง ค่านิยมจากนวนิยายของโบตั๋น พ.ศ. 2533-พ.ศ. 2538, จิรวรรณ สุนทรวาทิน (2542) เรื่อง วิเคราะห์พฤติกรรมและสภาวะทางจิตของตัวละครหญิงที่ถูกละเมิดทางเพศในวนิยายของโบตั๋น, ปิ่นอนงค์ อำปะละ (2548) เรื่อง ภาพสะท้อนทางสังคมในนวนิยายของโบตั๋นตามแนววาทกรรมวิเคราะห์ เป็นต้น ซึ่งจะเห็นได้ว่าเป็นงานวิจัยด้านแนวคิดสิทธิสตรี พฤติกรรมตัวละครเด็กเยาวชน และภาพสะท้อนทางสังคม

 จากการติดตามผลงานของโบตั๋นและผลการวิจัยดังกล่าวทำให้ผู้วิจัยสนใจ ในความซับซ้อนของบุคลิกภาพตัวละครเอกโบตั๋นที่สร้างสรรค์ผลงาน จึงได้ทบทวนแนวคิดทีใช้ในวิเคราะห์โครงสร้างทางวรรณกรรม ของ ม.ล.บุญเหลือ เทพยสุวรรณ (2556) สายทิพย์ นุกุลกิจ (2539) รื่นฤทัย สัจจพันธุ์ (2558) วัลยา วิวัฒน์ศร (2536) และแนวคิดทฤษฎีด้านจิตวิทยา ได้แก่ ทฤษฎีจิตวิเคราะห์ของ Sigmund Freud ทฤษฎีจิตวิทยาสังคม ของ Alfred Adler และ Karen Horney ของ ศรีเรือน แก้วกังวาน (2529) อัจฉรา สุขารมณ์ (2524) และสิริวรรณ สาระนาค (2543) แล้วนำมาวิเคราะห์ความซับซ้อนของบุคลิกภาพตัวละครเอก ดังเช่น บุคลิกภาพของบุญรอดในนวนิยายเรื่องผู้หญิงคนนั้นชื่อบุญรอด (2524) มีความซับซ้อนด้านบุคลิกภาพดังข้อความ

 “...บุญรอดหญิงที่มีลักษณะ**ผิวคล้ำ ตาโต ผอมสูง เฉลียวฉลาด มุ่งมั่นตั้งใจ จิตใจเข้มแข็งเด็ดเดี่ยว คิดละเอียดรอบคอบ พูดฉะฉานชัดเจน ภายนอกเหมือนเป็นผู้หญิงเชื่อมั่นในตนเอง รสนิยมการแต่งตัวด้วยเสื้อผ้าสีฉูดฉาด....** ” (โบตั๋น ผู้หญิงคนนั้นชื่อบุญรอด, 2524, น, 1)

 “...ฉันต้องระแวงไว้ก่อนฉันไม่ใช่คนสวยมีเสน่ห์อะไร เป็นผู้หญิงตัวดำ ๆ ปากจัดความรู้น้อย และผจญโลกมามาก อีกอย่างฉันไม่ใช่ผู้หญิงในอุดมคติของผู้ชายไม่ว่าสมัยไหน...” (โบตั๋น ผู้หญิงคนนั้นชื่อบุญรอด, 2524, น. 116)

 จากข้อความนี้จะเห็นได้ว่าบุคลิกภาพ ลักษณะรูปร่างหน้าตา การแต่งกายของบุญรอด และพฤติกรรมการพูดจาของบุญรอด ในทัศนคติของคนไทยแล้วนั้น บุญรอดเป็นผู้หญิงที่ไม่สวยไม่ใช่ลักษณะอันเป็นที่พึงพอใจในอุดมคติของผู้ชายไทยในทุกสมัย แต่ในขณะเดียวกันลักษณะบุคลิกภาพดังกล่าวกลับมองเห็นเป็นลักษณะที่แสดงถึงความเชื่อมั่น มีความเป็นตัวของตัวเอง ไม่กังวลกับสังคมรอบข้าง เป็นลักษณะที่เป็นที่นิยมของชาวตะวันตก ดังคำกล่าวของโรเบิร์ต ที่บอกกับบุญรอดว่า

 “...ผมชอบผู้หญิงที่เป็นตัวของตัวเอง ไม่กังวลกับสังคมรอบข้างจนเกินไป พึ่งตนเองได้ มีมันสมอง ไม่จำเป็นต้องมีการศึกษาวิเศษสูงส่ง แต่มีมันสมองพอจะอบรมลูกให้รู้จักพึ่งตนเองต่อไปในวันข้างหน้า ผู้หญิงที่แกร่ง ผมไม่ชอบคนอ่อนแอคนที่จะเป็นแม่ของลูกผมได้ควรเป็นสู้ชีวิต พร้อมที่จะย้ายไปอยู่ที่ไหนกับผมก็ได้ ไม่ติดกับสังคมเดิมของตัว...”(โบตั๋น, ผู้หญิงคนนั้นชื่อบุญรอด 2524, น. 117)

 จะเห็นได้ว่าลักษณะกริยาท่าทาง การพูด การแต่งกาย ความเชื่อมั่นในตนเอง ในมุมมองของแต่ละคนย่อมแต่งต่างกันออกไปขึ้นอยู่กับเชื้อชาติ ศาสนา ประเพณี วัฒนธรรม และการอบรมเลี้ยงดู ซึ่งลักษณะกริยาท่าทางและการแต่งกายดังกล่าว ในมุมมองของคนไทยเห็นว่าลักษณะการแต่งกายแบบบุญรอดนั้นไม่สวย การเลือกเสื้อผ้าไม่เหมาะสมกับสีผิวของตนเองไม่เป็นที่นิยมของชาวเอเซีย แต่ในมุมมองของชาวตะวันตก (อเมริกัน) กลับมองเป็นลักษณะที่สวยโดดเด่น มีความมั่นใจ เป็นตัวของตัวเอง เป็นที่นิยมของชาวตะวันตก

 จากการแต่งกายของบุญรอดในทัศนคติของครูอรพินเห็นว่าเป็นเรื่องส่วนตัวที่ไม่สามารถแก้ไข้ได้และกลายเป็นรสนิยมในการแต่งกายที่บุญรอดถือว่าเป็นจุดสนใจและสร้างเสน่ห์ในตัวเธอ ดังข้อความ

 “...สิ่งเดียวที่แก้ไม่ได้ในตัวบุญรอดคือรสนิยมบุญรอดผิวดำและชอบแต่งตัวสีฉูดฉาด เสื้อผ้าของหล่อนแต่ละชิ้นครูอรพินเห็นแล้วสะดุ้งแต่ไม่เคยว่าอะไรบุญรอดเพราะเห็นเป็นเรื่องส่วนตัว “เหมือนกาคาบพริกรู้มั๊ย” จินต์ค่อนแคะบุญรอด

 “ช่างรอดเหอะ เค้าว่าของเค้าสวยก็แล้วกัน” โธ่เอ๊ย ยายปอดแหก” จินต์ค่อนอีก บุญรอดนั้นเก่งสารพัด แต่กลัวผีจริง ๆ และเรื่องผีนานาชนิด ผีกองกอย ผีกระสือ ผีหัวขาด ฯลฯ ...” (โบตั๋น ผู้หญิงคนนั้นชื่อบุญรอด, 2524, น. 27)

 “...คุณอรพินมีความเชื่อในตัวลูกศิษย์ที่ตนเลี้ยงดูมาหลายปีว่าจะเอาตัวรอดได้ ท่าทางของบุญรอดนั้นคนรู้จักผิวเผินย่อมจะเข้าใจว่า หล่อนเป็นผู้หญิงประเภทใจถึง แต่ครูอรพินเข้าใจดีว่า บุญรอดเพียงต้องการทำให้สะดุตาคน ให้คนสนใจ เพื่อลบล้างคำปรามาสของจินต์ที่ว่าหล่อนขาดเสน่ห์หญิง...” (โบตั๋น ผู้หญิงคนนั้นชื่อบุญรอด, 2524, น. 44)

 จากข้อมูลที่กล่าวมาข้างต้นแสดงถึงความซับซ้อนของบุคลิกภาพตัวละครเอกในนวนิยายที่มีลักษณะที่แตกต่างกันตามทัศนคติของแต่ละบุคคล ชนชาติ ศาสนา ประเพณี วัฒนธรรม

 อีกตัวอย่าง บุคลิกภาพของ คม ในนวนิยายเรื่องภาพลวง (2516) มีความซับซ้อนด้านบุคลิกภาพ ดังข้อความ

 “...การอบรมที่โรงเรียน การอ่านหนังสือมาก ช่วยไว้ได้บางอย่างอีกประการหนึ่งคมเป็นคนช่างสังเกต แม้จะอยู่เป็นทหารชั้นผู้น้อยจากทุกภาคของประเทศไทย คุ้นหูกับการใช้ภาษาถิ่นใต้ เหนืออีสานและคำหยาบ แค่สายตาของคมก็เล็งเอาเยี่ยงท่าของนายทหารหนุ่มผู้ได้รับการอบรมมาดี

 คมอาสาขับรถให้ท่านนายทหารเหล่านั้น คอยดูแลเวลาท่าเข้าภัตตาหาร แม้ท่าจะแข็งกระด้างเพราะอยู่กับการวางอำนาจข่มขู่ลูกน้องจนเคยชิน แต่เมื่อท่านออกพบปะงานสังสรรค์กัน ในหมู่ ท่าทางของท่านก็สง่างาม โดยเฉพาะอย่างยิ่งท่านทูตทหาร

 ลักษณะการเจรจาพาทีของท่านทูตจับตา สุภาพ ไม่อ่อนแอ คมลองเลียนแบบท่านอยู่เสมอ มารยาทในการกินอาหาร มารยาทในการเอาใจสุภาพสตรีนั้นภาพยนตร์อเมริกันแสดงไว้มาก และ ที่ค่ายก็มีภาพยนตร์อเมริกันมาขายอยู่เสมอ จากความเอื้อเพื่อของทหารอเมริกันซึ่งมาทำสงครามด้วยกัน นอกจากจะเป็นการฝึกภาษาแล้วยังคอยจับสังเกตมารยาทสังคมในเรื่องด้วย

 บุคลิกของคมจึงขัดแย้งกันอยู่ เขาเป็นทั้งคนที่มีทั้งสีขาวและสีดำ สีดำฝังลึกอยู่ภายใน สีขาวเคลือบไว้ภายนอกดูสะอาดตา...” (โบตั๋น ภาพลวง, 2516, น. 84)

จากข้อความข้างต้นแสดงให้เห็นว่า คมเป็นคนที่มีความซับซ้อนของบุคลิกภาพ กล่าวคือ คมจะแสดงพฤติกรรมีพึงประสงค์ให้คนในสังคมเห็นว่าเขาเป็นคนดี มีการศึกษา จึงเห็นภาพลักษณ์ในด้านดี แต่อีกด้านหนึ่งของคมก็แสดงพฤติกรรมที่ไม่พึงประสงค์ คมมีจึงเป็นคนที่มีทั้งด้านร้ายและด้านดีอยู่ในตัวเขาสุดแท้แต่เขาต้องการให้เห็นพฤติกรรมของเขาในด้านใด

 จากข้อมูลและตัวอย่างการวิเคราะห์ความซับซ้อนของบุคลิกภาพตัวละครเอกนวนิยายโบตั๋น ทำให้ผู้วิจัยทราบถึงความซับซ้อนของบุคลิกภาพตัวละครเอกในระดับหนึ่ง หากทำการวิเคราะห์ตัวละครเอกนวนิยายโบตั๋นทั้งหมด ตามระเบียบวิธีวิจัย น่าจะทำให้ทราบถึงความซับซ้อนของบุคลิกภาพตัวละครเอกนวนิยายโบตั๋นที่ชัดเจนและลึกซึ้งมากยิ่งขึ้น โดยใช้แนวคิดโครงสร้างทางวรรณกรรมและแนวคิดทฤษฏีจิตวิเคราะห์ของ Sigmund Freud ทฤษฎีจิตวิทยาสังคมของ Alfred Adler และ Karen Horney มาใช้ในการวิเคราะห์ซึ่งผู้วิจัยจึงประสงค์จะศึกษาเพื่อหาคำตอบเกี่ยวกับความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษอย่างชัดเจนลุ่มลึก และถ่องแท้ ตามแนวคิดทฤษฎีที่เกี่ยวข้อง โดยหวังเป็นอย่างยิ่งว่าการวิจัยครั้งนี้จะเป็นประโยชน์ทางวิชาการแก่ผู้ที่จะศึกษาเกี่ยวกับเรื่องนี้ต่อไป

**1.2 วัตถุประสงค์การวิจัย**

การวิจัยเรื่องความซับซ้อนของบุคลิกภาพภายตัวละครเอกจากนวนิยายโบตั๋นในห้าทศวรรษ มีจุดประสงค์ในการวิจัย ดังนี้

 1. เพื่อวิเคราะห์ความซับซ้อนของบุคลิกภาพตัวละครเอกชายจากนวนิยายโบตั๋นในห้าทศวรรษ

 2. เพื่อวิเคราะห์ความซับซ้อนของบุคลิกภาพตัวละครเอกหญิงจากนวนิยายโบตั๋นในห้าทศวรรษ

**1.3** **ความสำคัญของการวิจัย**

ผลการศึกษาในครั้งนี้ จะทำให้ทราบความซับซ้อนของบุคลิกภาพของตัวละครเอกชายและหญิงจากนวนิยายโบตั๋นในห้าทศวรรษ ซึ่งเป็นองค์ความรู้ทางวิชาการด้านภาษาและวรรณกรรมไทยโดยเฉพาะเป็นแนวทางการสร้างสรรค์นวนิยายไทย

**1.4 ขอบเขตการวิจัย**

 1.4.1 ด้านข้อมูลการวิจัย

 ในการศึกษาวิจัยครั้งนี้ผู้วิจัยเลือกศึกษางานเขียนประเภทนวนิยายของนามปากกา “โบตั๋น”ที่ได้จัดพิมพ์และจำหน่ายในระหว่างปี พ.ศ. 2509-2559 เป็นช่วงปีแรกถึงปีปัจจุบันของการสร้างสรรค์นวนิยายของโบตั๋น ซึ่งแบ่งออกเป็นจำนวน 5 ทศวรรษ คัดเลือกกลุ่มตัวอย่าง โดยการสุ่มแบบแบ่งชั้น ทศวรรษละ 2 เรื่อง รวมจำนวน 10 เรื่อง มีตัวละครเอกชาย 10 คน ตัวละครหญิง 10 คน รวม 20 คน

 1.4.2 ด้านเนื้อหา

 ความซับซ้อนของบุคลิกภาพตัวละครเอกฝ่ายชายและฝ่ายหญิงจากนวนิยายโบตั๋นในห้าทศวรรษ

**1.5** **วิธีดำเนินการ**

 การวิจัยเรื่อง “ความซับซ้อนของบุคลิกภาพของตัวละครเอกจากนวนิยายโบตั๋นในห้าทศวรรษ” มีวิธีดำเนินการดังนี้

 1. ข้อมูลการวิจัย

 ผู้วิจัยได้รวบรวมข้อมูลสำหรับการศึกษาวิเคราะห์ครั้งนี้ โดยศึกษางานเขียนประเภท นวนิยายของนามปากกา “โบตั๋น” ในระหว่างปี พ.ศ. 2509-2559 ซึ่งเป็นปีแรกของงานวรรณกรรมประเภทนวนิยายของ “โบตั๋น” ถึงปีปัจจุบัน ที่มีการพิมพ์รวมเล่มและจำหน่าย แบ่งออกเป็น 5 ทศวรรษ นวนิยายจำนวน 63 เรื่อง เลือกกลุ่มตัวอย่างโดยการสุ่มแบบแบ่งชั้น ทศวรรษละ 2 เรื่อง จากช่วงต้นของทศวรรษ 1 เรื่อง และช่วงปลายของทศวรรษ 1 เรื่อง จำนวน 5 ทศวรรษ รวมทั้งหมด จำนวน 10 เรื่อง ดังนี้

 ทศวรรษที่ 1 ระหว่างปี พ.ศ.2509-2519 จำนวน 2 เรื่อง คือ เรื่องสายสัมพันธ์ จัดพิมพ์ครั้งแรก พ.ศ. 2512 คัดเลือกจากช่วงต้นของทศวรรษที่ 1 และเรื่องภาพลวง จัดพิมพ์ครั้งแรก พ.ศ. 2516 คัดเลือกจากช่วงปลายของทศวรรษที่ 1

 ทศวรรษที่ 2 ระหว่างปี พ.ศ.2520-2529 จำนวน 2 เรื่อง คือ เรื่องผู้หญิงคนนั้นชื่อบุญรอด จัดพิมพ์ครั้งแรก พ.ศ. 2524 คัดเลือกจากช่วงต้นของทศวรรษที่ 2 และได้นำมาสร้างเป็นภาพยนตร์ เมื่อ ปี พ.ศ. 2528 และได้นำมาสร้างเป็นละครโทรทัศน์ทางช่อง 7 เมื่อ ปี พ.ศ. 2526 ทางช่อง 3 เมื่อ ปี พ.ศ. 2543 ทางช่องวัน เมื่อ ปี พ.ศ. 2558 และเรื่องสุดแต่ใจจะไขว่คว้า คัดเลือกจากช่วงปลายของทศวรรษที่ 2 จัดพิมพ์ครั้งแรก พ.ศ. 2528 ได้นำมาสร้างเป็นละครโทรทัศน์ทางช่อง 3 เมื่อ ปี พ.ศ. 2532, 2540, 2551 ทางช่อง 8 เมื่อ ปี พ.ศ. 2558

 ทศวรรษที่ 3 ระหว่างปี พ.ศ.2530 -2539 จำนวน 2 เรื่องตะวันชิงพลบ จัดพิมพ์ ครั้งแรก พ.ศ. 2534 คัดเลือกจากช่วงต้นของทศวรรษที่ 3 ได้นำมาสร้างเป็นละครโทรทัศน์ทางช่อง 7 เมื่อ ปี พ.ศ. 2534 , 2549 ทางช่อง 3 เมื่อ ปี พ.ศ. 2559 และเรื่องทิพย์ดุริยางค์ จัดพิมพ์ครั้งแรก พ.ศ. 2538 คัดเลือกจากช่วงปลายของทศวรรษที่ 3 ได้นำมาสร้างเป็นละครโทรทัศน์ทางช่อง 7 เมื่อ ปี พ.ศ. 2543

 ทศวรรษที่ 4 ระหว่างปี พ.ศ.2540-2549 จำนวน 2 เรื่อง คือ เรื่องแค่เอื้อม จัดพิมพ์ครั้งแรก พ.ศ. 2543 คัดเลือกจากช่วงต้นของทศวรรษที่ 4 ได้นำมาสร้างเป็นละครโทรทัศน์ทางช่อง 7 เมื่อ ปี พ.ศ. 2543 และ เรื่องเล่ห์ จัดพิมพ์ครั้งแรก พ.ศ. 2548 คัดเลือกจากช่วงปลาย ของทศวรรษที่ 4

 ทศวรรษที่ 5 ระหว่างปี พ.ศ.2550-2559 จำนวน 2 เรื่อง คือ เรื่องกล้วยไม้กลีบช้ำ จัดพิมพ์ครั้งแรก พ.ศ. 2552 คัดเลือกจากช่วงต้นของทศวรรษที่ 5 ได้นำมาสร้างเป็นละครโทรทัศน์ทางช่อง 3 และ เรื่องสุดทางฝันวันฟ้าใส จัดพิมพ์ครั้งแรก พ.ศ. 2557 คัดเลือกจากช่วงปลายของทศวรรษที่ 5

ในการวิเคราะห์ความซับซ้อนของบุคลิกภาพตัวละครนั้นเลือกจากตัวละครเอก จากทั้ง 10 เรื่อง ตัวละครเอกจำนวน 20 คน โดยเป็นตัวละครเอกชายจำนวน 10 คน และตัวละครเอกหญิงจำนวน 10 คน

 2. เครื่องมือการวิจัย

 การวิจัยเรื่อง “ความซับซ้อนของบุคลิกภาพตัวละครเอกจากนวนิยายโบตั๋นใน ห้าทศวรรษ” ผู้วิจัยใช้เครื่องมือในเก็บรวมรวมข้อมูลและการวิเคราะห์ข้อมูลการวิจัย ดังนี้

 1. แบบบันทึกข้อมูลการวิเคราะห์ความซับซ้อนของบุคลิกภาพตัวละครเอกจากนวนิยายโบตั๋นในห้าทศวรรษ ผู้วิจัยสร้างแบบบันทึกการวิเคราะห์ ได้แก่

 1.1 แบบบันทึกข้อมูลการวิเคราะห์ความซับซ้อนของบุคลิกภาพภายนอกและบุคลิกภาพภายในตัวละครเอกชายจากนวนิยายโบตั๋นในห้าทศวรรษ

 1.2 แบบบันทึกข้อมูลการวิเคราะห์ความซับซ้อนของบุคลิกภาพภายนอกและบุคลิกภาพภายในตัวละครเอกหญิงจากนวนิยายโบตั๋นในห้าทศวรรษ

 2. แนวคิดและทฤษฎีทีใช้ในการวิเคราะห์ข้อมูล

 การวิเคราะห์ความซับซ้อนของบุคลิกภาพตัวละครเอกจาก นวนิยายโบตั๋นในห้าทศวรรษ ผู้วิจัยได้นำแนวคิดแนวคิดทฤษฎีที่ใช้ในการวิเคราะห์ ได้แก่

 1. แนวคิดการวิเคราะห์โครงสร้างทางวรรณกรรม

 การนำแนวคิดการวิเคราะห์โครงสร้างทางวรรณกรรมนั้น นักวิชาการหลายท่านมาเป็นแนวทางในการวิเคราะห์ ได้แก่ ม.ล.บุญเหลือ เทพยสุวรรณ (2556, น. 31-38) รื่นฤทัย สัจจพันธุ์ (2556, น. 107-111) วัลยา วิวัฒน์ศร ( 2536, น. 77- 113 สายทิพย์ นุกุลกิจ (2539, น. 194-196)

 2. แนวคิดและทฤษฎีด้านจิตวิทยา

 การนำแนวคิดและทฤษฎีด้านจิตวิทยา มาเป็นแนวทางในการวิเคราะห์ ได้แก่ แนวคิดทฤษฎีบุคลิกภาพของอัจฉรา สุขารมณ์ (2524, น. 90) ทฤษฎีจิตวิเคราะห์ ของ Sigmund Freud ของศรีเรือน แก้วกังวาน (2529, น. 9-12,22-24) ทฤษฎีจิตวิทยาสังคม ของ Alfred Adler ของศรีเรือน แก้วกังวาน (2529, น. 9-12,22-24) และสิริวรรณ สาระนาค (2543, น. 51-54)

3. วิธีการดำเนินงานวิจัย

 การวิจัยเรื่อง “ความซับซ้อนของบุคลิกภาพตัวละครเอกจากนวนิยายโบตั๋นใน ห้าทศวรรษ” ผู้วิจัยดำเนินงานวิจัยตามลำดับขั้นตอนดังนี้

 1. การเก็บรวบรวมข้อมูล ผู้วิจัยได้ดำเนินการเก็บข้อมูลจากเอกสารที่มีความสอดคล้องกับจุดมุ่งหมายในการวิจัย มีขั้นตอนดังนี้

 1.1 รวบรวมเอกสารองค์ความรู้เกี่ยวกับนวนิยาย

 1.2 รวบรวมเอกสารเกี่ยวกับประวัติและผลงานของโบตั๋น

 1.3 รวบรวมแนวคิดการวิเคราะห์โครงสร้างทางวรรณกรรมและแนวคิดทฤษฎีด้านจิตวิทยา

 1.4 รวบรวมเอกสารงานวิจัยที่เกี่ยวข้อง

 1.5 รวบรวมข้อมูลนวนิยายที่เป็นข้อมูลวิจัยทั้ง 10 เรื่อง ได้แก่นวนิยาย เรื่องสายสัมพันธ์ ภาพลวง ผู้หญิงคนนั้นชื่อบุญรอด สุดแต่ใจจะไขว่คว้า ตะวันชิงพลบ ทิพย์ดุริยางค์ แค่เอื้อม เล่ห์ กล้วยไม้กลีบช้ำ สุดทางฝันวันฟ้าใส

 2. การวิเคราะห์ข้อมูล

 การวิเคราะห์ความซับซ้อนของบุคลิกภาพตัวละครเอกจากนวนิยายโบตั๋น นั้นได้นำแนวคิดการวิเคราะห์โครงสร้างทางวรรณกรรม ของ ม.ล.บุญเหลือ เทพยสุวรรณ, สายทิพย์ นุกุลกิจ และรื่นฤทัย สัจพันธุ์ ได้แก่ แก่นเรื่องหรือสารัตถะ เนื้อหาและโครงสร้าง, ฉากและช่วงเวลา, การสร้างตัวละคร, โครงสร้าง, ประเภทและรูปแบบ, กลวิธีในการแต่ง, สาระสำคัญ ส่วนวัลยา วิวัฒน์ศร ได้แก่ มโนภาพตามประเพณีนิยมของตัวละครในนวนิยาย, บุคคลและตัวละคร, การพรรณนาลักษณะ ตัวละคร, รูปแบบการสร้าบุคลิกลักษณะ สถานภาพอีกแบบของตัวละคร และนำแนวคิดทฤษฎี ด้านจิตวิทยา ได้แก่ แนวคิดทฤษฎีบุคลิกภาพ ทฤษฎีจิตวิเคราะห์ของฟรอยด์ ทฤษฎีทางสังคมของแอดเลอร์และฮอร์นาย ของอัจฉรา สุขารมณ์ ศรีเรือน แก้วกังวาน และสิริวรรณ สาระนาค มาปรับเป็นกรอบแนวคิดในการวิเคราะห์ “ความซับซ้อนของบุคลิกภาพตัวละครเอกจากนวนิยายโบตั๋นใน ห้าทศวรรษ” ดังนี้

 1. ความซับซ้อนในรูปร่างลักษณะ

 2. ความซับซ้อนในกิริยาท่าทาง

 3. ความซับซ้อนในการพูดจา

 4. ความซับซ้อนในการแต่งกาย

 5. ความซับซ้อนในลักษณะนิสัย

 6. ความซับซ้อนในความสัมพันธ์กับบุคคลและสังคม

 7. ความซับซ้อนในทัศนคติในการดำเนินชีวิต

 3. ขั้นนำเสนอข้อมูล ผู้วิจัยนำเสนอข้อมูลแบบพรรณนาวิเคราะห์ ตามจุดมุ่งหมายของการวิจัย ดังนี้

 3.1 เสนอข้อมูลวิเคราะห์ความซับซ้อนของบุคลิกภาพตัวละครเอกชายจาก นวนิยายของโบตั๋นในห้าทศวรรษ

 3.2 เสนอข้อมูลวิเคราะห์ความซับซ้อนของบุคลิกภาพตัวละครเอกหญิงจาก นวนิยายของโบตั๋นในห้าทศวรรษ

**1.6** **นิยามศัพท์เฉพาะ**

1.6.1 บุคลิกภาพภายนอกหมายถึง ลักษะทางกายของตัวละครเอกที่สังเกตเห็นจาก รูปร่างหน้าตา ผิวพรรณ กิริยาท่าทาง การพูด การแต่งกาย การวางตัว

 1.6.2 บุคลิกภาพภายในหมายถึง ลักษณะเฉพาะตัวของตัวละครเอกซึ่งซ่อนอยู่ภายในสามารถศึกษาจากปฏิสัมพันธ์การวางตัว รวมทั้งสติปัญญา ทัศนคติ ความเฉลียวฉลาด อารมณ์ และความรู้สึกของตัวละคร

 1.6.3 ตัวละครเอก หมายถึง ตัวละครที่มีบทบาทสำคัญในการดำเนินเรื่อง ฝ่ายชาย 10 คน คือ สยาม จากเรื่องสายสัมพันธ์, คม จากเรื่องภาพลวง, โรเบิร์ต จากเรื่องผู้หญิงคนนั้นชื่อบุญรอด, พัฒนะ จากเรื่องสุดแต่ใจจะไขว่คว้า, ภูริภพ จากเรื่องตะวันชิงพลบ, นิรัติศัย จากเรื่องทิพย์ดุริยางค์, นภมัย จากเรื่องแค่เอื้อม, อริน จากเรื่องเลห์, เมธาวี จากเรื่องกล้วยไม้กลีบช้ำ, ณัฐพล จากเรื่องสุดทางฝันวันฟ้าใส และฝ่ายหญิง 10 คน คือ อิสริยาภรณ์ จากเรื่องสายสัมพันธ์, ขวัญข้าว จากเรื่องภาพลวง, บุญรอด จากเรื่องผู้หญิงคนนั้นชื่อบุญรอด, พิณรมย์ จากเรื่องสุดแต่ใจจะไขว่คว้า, มุกระวี จากเรื่องตะวันชิงพลบ, เวฬุริยา จากเรื่องทิพย์ดุริยางค์, สายป่าน จากเรื่องแค่เอื้อม, แก้วก๊อ จากเรื่องเลห์, มานิตา จากเรื่องกล้วยไม้กลีบช้ำ, เจนตา จากเรื่องสุดทางฝันวันฟ้าใส

 1.6.4 นวนิยาย หมายถึง นวนิยายที่ประพันธ์โดยใช้นามปากกา “ โบตั๋น” จำนวน 10 เรื่อง คือ นวนิยายเรื่อง สายสัมพันธ์ ภาพลวง ผู้หญิงคนนั้นชื่อบุญรอด สุดแต่ใจจะไขว่คว้า ตะวันชิงพลบ ทิพย์ดุริยางค์ แค่เอื้อม เล่ห์ กล้วยไม้กลีบช้ำ สุดทางฝันวันฟ้าใส

 1.6.7 ความซับซ้อน หมายถึง ลักษณะความหลากหลายของการแสดงออกของบุคลิกภาพ ที่เปลี่ยนไปตามบริบททางสังคมและวัฒนธรรมที่ไม่สอดคล้องกับบุคลิกภาพภายนอกและบุคลิกภาพภายในของตัวละครเอกทั้งฝ่ายชายและฝ่ายหญิงในนวนิยายของโบตั๋นทั้ง 10 เรื่อง

**1.7 ประโยชน์ที่จะได้รับ**

 1.7.1 ทำให้ทราบถึงความซับซ้อนของบุคลิกภาพภายนอกและบุคลิกภาพภายในผ่านตัวละครจากนวนิยายโบตั๋น

 1.7.2 เป็นการสร้างองค์ความรู้เกี่ยวกับการวิเคราะห์และสร้างสรรค์นวนิยาย